Lav et referat af nedenstående tekst:

Tekst:
Med sommerfugle i maven og brikjuice i hånden dystede elever fra Bavnebakkeskolen i Støvring onsdag i den store læse- og vidensquiz Smart Parat Svar. Spørgsmålene spændte over mange kategorier, og eleverne fra de i alt ni skoler, der var gået videre til landsfinalen, blev blandt andet quizzet i 2. verdenskrig, klima, hovedstæder og danske musikere. Deltagerne fra Bavnebakkeskolen i Støvring har spillet masser af Jeopardy op til onsdagens finale for at være så skarpe som muligt. - Vi er meget spændte. Det ville betyde meget at vinde. At være Danmarksmester er sindssygt, og så får man 10.000 kroner, som vi ville kunne bruge til en tur til for eksempel Rønbjerg Feriecenter eller Lalandia, siger 12-årige William Toft Havsager, der er en af deltagerne i finalen, inden det går løs. Hele klassen har været med Inden quizzen, der foregik via skærme placeret på forskellige biblioteker, havde elever fra 6.a pyntet op og gjort klar til at heppe på deres klassekammerater, der gik under holdnavnet "Jawicolofica". For lærer Charlotte Paulsen har det været en god oplevelse at se, hvordan eleverne har stået sammen. - Hele klassen har været meget engagerede, og alle har været med. Nogen har talt point, nogen har været scenografer og nogen har heppet, siger hun. Hun tror på, at deltagelsen i Smart Parat Svar styrker både de enkelte elever og fællesskabet. - Det giver selvværd og en oplevelse at være med i quizzen, siger Charlotte Paulsen. En flot femteplads 6.a fra Bavnebakkeskolen endte på en femteplads ved landsfinalen. Selvom drømmen var en placering i top tre, er humøret stadig godt. - Det er faktisk meget stort, selvom vi ikke vandt. Det er selvfølgelig lidt ærgerligt, men det er flot med en femteplads, og det er vi glade for, siger William Toft Havsager. For ham har det været en god oplevelse. - Det har været hyggeligt og sjovt at være med. Vinderen af Smart Parat Svar 2022 blev "De superseje 6.B'er" fra Byskovskolen, afd. Benløse i Ringsted.

Referat:
Det blev til en femteplads for 6.a fra Støvring, der onsdag deltog i landsfinalen i Smart Parat Svar.